Karsten Bruun Qvist
Karsten Bruun Qvist er uddannet mejeriingeniør i 1978 fra Den Kgl. Veterinær- og Landbohøjskole, nu en del af Københavns Universitet. Som professor i mejeriprodukternes teknologi fra 1987 til 2004 moderniserede han uddannelsen til mejeriingeniør.
Qvist blev efter videreuddannelse til lic.agro. i 1981 og ansættelse ved De Danske Sukkerfabrikkers afdeling i Videbæk i 1982 ansat ved Statens Mejeriforsøg i Hillerød indtil udnævnelse som professor ved KVL i 1987. Ved lukningen af Statens Mejeriforsøg i 1991 blev en del forskningsaktiviteter overført til det nyoprettede Institut for Mejeriforskning på KVL. Institut for Mejeriforskning var et særinstitut uden for universiteternes styrelseslov og fungerede i perioden 1991-1995 ledet af Qvist.
Qvists forskning foregik i stigende grad i samarbejde med mejeri- og fødevareindustrien, og Qvist skiftede gradvis sin ansættelse ved Københavns Universitet ud med ansættelser som forsker ved Danisco og Chr. Hansen i perioden 2004 til 2013.
I 2006 modtog Qvist The International Dairy Science Award i Minneapolis, USA – en hædersbevisning, der anerkender en betydelig forskningsindsats inden for mejeriteknologi.
Qvist har efter sin pensionering i perioden 2012 til 2018 bidraget fagligt til Danida-udviklingsprojektet Haramaya Camel Dairy i samarbejde med Haramaya University i Etiopien om fremstilling af ost og andre mejeriprojekter fra kamelmælk og om uddannelser til M.Sc. og ph.d. indenfor mejeriteknologi i Etiopien.